
Ásvány- és kőzetgyűjtemények vizsgálata a közoktatásban – helyzetértékelés, problémák és megoldási javaslatok

A TDK- dolgozat témája az Eszterházy Károly Katolikus Egyetemen kialakított ásvány-,
kőzet- és ősmaradvány-gyűjtemény (továbbiakban: gyűjtemény) kialakítási folyamatának,
kivitelezésének és gyakorlati hasznosítási lehetőségeinek feltárása volt. A dolgozatban
bemutattam a kialakítás előtti állapotokat, az egyes munkafolyamatokat és ezek eredményeként
létrejött gyűjteményt. Ismertettem, hogy a gyűjtemény kivitelezésénél milyen módszertan
került alkalmazásra. Összegeztem a kollekció statisztikai adatait, amely szerint a gyűjtemény
jelentleg 591 darab ásványból, 869 darab kőzetből, 771 darab ősmaradványból és 84 darab
teleptani mintából áll. Az egyes mintákról adatbázis és fényképes felvételek készültek.
Leendő földrajztanárként célom, hogy felhívjam a figyelmet az ásvány- és kőzettan
oktatásának fontosságára. Elemeztem a korábbi oktatási anyagokat (Nemzeti Alaptanterv,
tanári kézikönyvek, segédletek, tankönyvek). Történeti áttekintést készítettem, hogy az évek
során hogyan változott a témakör oktatása, amellyel azt szerettem volna bemutatni, hogy a
korábbi időkben hangsúlyosabban jelent meg az ásvány- és kőzettan az oktatásban. A témával
kapcsolatos tananyag oktatásmódszertani rendszerezését a Kormány-féle ismeretkategóriákon
keresztül végeztem el. Továbbiakban rendszereztem az oktatási dokumentumokban megjelenő
ásvány- és kőzetneveket, ásványtani és kőzettani fogalmakat.
A dolgozat jelentős része a gyűjtemény felhasználási lehetőségeit tárgyalja az általános- és
középiskolai oktatásban. Bemutattam az oktatást, a téma népszerűsítését célzó változatos
programokat (rendhagyó földrajzóra, országos- és helyi események, audio vitrin tárlatvezetés,
állandó is időszakos kiállítások stb.). A munkálatoknak köszönhetően 2018 óta több mint 500
látogató vett részt különböző foglalkozásokon. Folyamatban van a kollekció digitalizálása,
amely további lehetőségeket tár fel az oktatás különböző szintjein. A gyűjtemény remek
lehetőséget kínál azon iskoláknak, amelyek nem rendelkeznek ásványokkal, kőzetekkel,
ősmaradványokkal. A közeljövőben jómagam és az Egyetem munkatársai is azon fogunk
munkálkodni, hogy a látogatás során a tanulók betekintést nyerjenek az ásványok, kőzetek és
ősmaradványok világába, és érdeklődést keltünk bennük a földrajz, a földtudományok iránt



